
Hidrotermás metaszomatózis nyomai az NWA 2086 CV3 szenes kondrit Ca-Al-gazdag zárványaiban

A meteoritok közül összetételükben a szenes kondritok hasonlítanak, legjobban a szoláris köd anyagához, amelyek közül a legjelentősebb csoportot a CV3-as (Vigarano-típusú) kondritok alkotják. Legjellegzetesebb összetevői a Ca-Al-gazdag zárványok („fehér zárványok”), amelyek a Naprendszer legkorábban kondenzálódott szilárd anyagcsomói. Magas hőmérsékleten (>1000 K) keletkezett ásványokból állnak, és rendkívül hajlamosak a víz hatására történő átalakulásokra, ezért lényeges indikátorai lehetnek a víz jelenlétének és hatásainak kimutatására a meteoritokban.
A NWA 2086 CV3 kondrit Ca-Al-gazdag zárványainak feldolgozása eddig még nem történt meg a szakirodalomban. A kutatás célja a mintában található egyik legnagyobb méretű (~7 mm) „fehér zárvány” típusának, genetikájának, valamint a fluidumok hatására bekövetkezett másodlagos átalakulásának felvázolása Raman mikroszkópos és elektronmikroszkópos vizsgálatok segítségével.
A zárvány finomszemcsés, spinel gazdag fehérzárvány. Uralkodó ásványtársulása a diopszid±hedenbergit, kisebb mennyiségben pedig spinel, perovszkit. A zárvány zónás felépítésű, amit jellegzetes ásványegyüttesek reprezentálnak. A zárvány belsejét szodalit szegéllyel rendelkező nefelin dús mag alkotja, amelyet egy anortit+dmisteinbergit és grosszulár+andradit domináns sáv keretez. A zárványnak a meteorit mátrixszal érintkező keskeny peremi zónájában spinel+hibonit ásványegyüttes az uralkodó.
Az eddigi vizsgálatok eredményei alapján arra a következtetésre jutottunk, hogy a spinel ± hibonit + perovszkit elsődleges ásványok, míg a diopszid ± hedenbergit + grosszulár ± andradit + dmisteinbergit + anortit + nefelin + szodalit másodlagos eredetűek. Az egyes ásványfázisok morfológiája és szöveti elrendeződése egy eredetileg melilit-tartalmú, spinel-gazdag fehér zárvány metaszomatikus átalakulásának az eredménye, amely folyamat a szülőégitesten belül mehetett végbe.



